钦定古今图书集成/明伦汇编/官常典/第693卷 > 聊让
## 钦定古今图书集成/明伦汇编/官常典/第693卷 > 聊让

按《明外史黄泽传》：“让，兰州人，军家子也。好学有志尚，
明习时务。景帝嗣位，惩王振蒙蔽，大辟言路吏民皆
得上书言事。让乃于景泰元年六月诣阙陈数事，其
略曰：‘迩岁土木繁兴，异端盛起，番僧络绎，污吏纵横。
相臣不正其非，御史不劾其罪，上下蒙蔽，民生凋瘵，
狡寇犯边，上皇播越。陛下枕戈尝胆之秋，可不拔贤
举能，一新政治乎？昔宗岳为将，敌国不敢呼名；韩范
镇边，西贼闻之破胆；司马光居相位，强邻戒勿犯边。
今宜延访智术才能之士，布满朝廷，则也先必畏服，
而上皇可指日还矣。大臣阳也；宦寺阴也；君子阳也；
小人阴也。近日食、地震，阴盛阳微，谪见天地。望陛下
总揽乾纲，抑宦寺使不得预政，遏小人俾不得居位，
则阴阳顺而天变弭矣。天下治乱，在君心邪正。愿陛
下涵养克治，多接贤士大夫，少亲宦官宫妾，自能革
奢靡，戒游佚，而心无不正矣。尧立谤木，恐人不言所
以圣；秦除谥法，恐人议己所以亡。望陛下广从谏之
量，旌直言之臣，则国家利弊，闾阎休戚，臣下岂敢有
顾忌不言者哉’？”《苏子》曰：“平居无犯颜敢谏之臣，则临
难必无伏节死义之士。愿陛下恒念是言而审察之。”
书奏，帝颇嘉纳之。后四年，让登进士，官知县，卒。